In nomine sancte et individue Trinitatis, amen. Ludovicus, Dei gracia Francorum rex, notum facimus universis presentibus et futuris quod Girardus de Joviniaco, in flumine Vanne quatuor areas habebat, in quibus de suo proprio quatuor molendinos fullonarios construxit, et nos et heredem nostrum in medietatem reddituum, per omnia recepit; ita etiam quod de communi custodientur et reparabantur. Nos vero tam ipsi quam heredi suo concessimus quod proprii homines nostri Senonenses, et alii qui per prepositum nostrum se justiciabunt molendinos illos per bannum adibunt, talem penitus donando consuetudinem qualem in aliis molendinis dare consueverant uno anno antequam isti essent constructi. Quod ut ratum sit et inconvulsum, scribi et sigillo nostro confirmari precepimus. Actum Miliduni, anno Verbi incarnati millesimo centesimo septuagesimo primo, astantibus in palatio nostro quorum nomina subscripta sunt et signa: signum comitis Teobaudi, dapiferi nostri; signum Mathei, camerarii; signum Guidonis, buticularii; signum Radulfi, constabularii. Data per manum Hugonis, cancellarii et Suessionensis episcopi.